Pielikums

Jelgavas novada domes 2019. gada 28.augusta

lēmumam (protokols Nr.15, 22.§)

**Bērnu tiesību aizsardzības starpinstitucionālās sadarbības vienības**

 **NOLIKUMS**

**I. Vispārīgie jautājumi**

1. Jelgavas novada pašvaldības (turpmāk - Pašvaldība) Bērnu tiesību aizsardzības starpinstitucionālā sadarbības vienība (turpmāk - Sadarbības vienība) izveidota, lai īstenotu bērnu tiesību aizsardzību Jelgavas novada administratīvajā teritorijā.

2. Sadarbības vienības locekļi savā darbā ievēro likumu „Par pašvaldībām”, Bērnu tiesību aizsardzības likumu, Pašvaldības saistošos noteikumus un citus Latvijas Republikā spēkā esošos tiesību aktus, Labklājības ministrijas Valsts bērnu tiesību aizsardzības inspekcijas metodiskos ieteikumus.

3. Sadarbības vienības locekļu darbību reglamentē šis nolikums, kuru apstiprina Jelgavas novada dome (turpmāk - Dome).

4. Sadarbības vienības lēmumu raksturs var būt rekomendējošs vai saistošs izpildei, ņemot vērā sadarbības vienības pilnvaru robežas, kas noteiktas ar Domes lēmumu.

**II. Sadarbības vienības darbības mērķi un uzdevumi**

5. Mazināt sociālo atstumtību Jelgavas novada administratīvajā teritorijā un analizēt stāvokli tajā, kā arī sniegt priekšlikumus Domes pastāvīgajām komitejām bērnu tiesību aizsardzības pilnveidošanai Pašvaldībā.

6. Sniegt priekšlikumus sociālās atstumtības mazināšanai un bērnu tiesību aizsardzības programmu izstrādei un īstenošanai.

7. Izskatīt no valsts un pašvaldības iestādēm saņemtos materiālus, izstrādāt konceptuālus risinājumus.

8. Koordinēt starpinstitucionālo sadarbību sociālās atstumtības mazināšanā.

9. Analizēt problēmu gadījumus bērnu un ģimeņu lietās sociālās atstumtības mazināšanā, pieņemot vienotu rīcības plānu mērķa sasniegšanai.

10. Iesaistīt sabiedrību bērnu tiesību aizsardzības jomā un sociālās atstumtības problēmu mazināšanā vai novēršanā.

**III. Sadarbības vienības sastāvs**

11. Sadarbības vienības sastāvā ietilpst šādu Pašvaldības struktūrvienību pārstāvji:

11.1. Bāriņtiesas;

11.2. Sociālā dienesta;

11.3. Administratīvās komisijas;

11.4. Izglītības pārvaldes;

11.5. Pašvaldības policijas.

12. Sadarbības vienības sastāvu apstiprina Dome.

13. Atsevišķu gadījumu risināšanā var tikt pieaicināti citi speciālisti (nevalstisko organizāciju pārstāvji, medicīnas darbinieki).

**IV. Sadarbības vienības darbības organizācija**

14. Sadarbības vienības vadošā institūcija ir Jelgavas novada Izglītības pārvalde, kuras speciālists bērnu tiesību aizsardzības jautājumos ir Sadarbības vienības vadītājs.

15. Sadarbības vienības sekretārs ir Jelgavas novada sociālā dienesta klientu apkalpošanas speciālists.

16. Sadarbības vienība ar lēmumu nosaka Sadarbības vienības locekļu uzdevumus**.**

17. Lēmumu par sadarbības vienības sēdes sasaukšanu pieņem Sadarbības vienības vadītājs pēc savas iniciatīvas vai pēc vismaz divu Sadarbības vienības locekļu ierosinājuma, bet ne retāk kā 6 reizes gadā (ārkārtas gadījumos nekavējoties).

18. Sadarbības vienības sēde var notikt, ja tajā piedalās ne mazāk kā puse Sadarbības vienības locekļu.

19. Sadarbības vienības vadītāja pienākumus viņa prombūtnes laikā pilda ar Sadarbības vienības locekļu balsu vairākumu ievēlēts Sadarbības vienības loceklis.

20. Līdzdalība Sadarbības vienības darbā iesaistītajiem Pašvaldības darbiniekiem tiek uzskatīta par darba pienākumos ietilpstošu funkciju.

**V. Sadarbības vienības vadītāja pienākumi**

21. Plānot, organizēt un vadīt Sadarbības vienības darbu atbilstoši gadījuma vai jautājuma risināšanas vajadzībām.

22. Iepazīstoties ar situāciju bērna ģimenē, izvērtēt tās izskatīšanu starpprofesionālā vai starpinstitucionālā līmenī, iesaistot nepieciešamos speciālistus.

23. Informēt Sadarbības vienības locekļus par sēdes sasaukšanu ne vēlāk kā nedēļu pirms tās.

24. Organizēt sēžu protokolēšanu, nodrošināt dokumentācijas aizpildīšanu.

25. Lēmumus, kas būtiski var ietekmēt bērna/ģimenes sociālo situāciju, Sadarbības vienības locekļi pieņem balsojot. Lēmumu atspoguļo Sadarbības vienības sapulces protokolā, kuru divu nedēļu laikā elektroniski nosūta Sadarbības vienības locekļiem.

26. Informēt Sadarbības vienības pārstāvjus par sadarbības uzsākšanu ar ģimeni un bērnu, sniedzot situācijas īsu aprakstu.

27. Informēt institūcijas par būtiskām izmaiņām sociālā gadījumu risināšanas gaitā.

28. Sniegt atskaiti par Sadarbības vienības darbu pēc Domes vai Pašvaldības administrācijas pieprasījuma.

29. Mainoties Sadarbības vienības vadītājam, nodot esošā gada Sadarbības vienības administrēšanas laikā izveidoto dokumentāciju tās institūcijas vadītājam vai darbiniekam, kurš turpina darbu.

**VI. Sadarbības vienības vadītāja tiesības**

30. Tiesību normās noteiktajā kārtībā pieprasīt no institūcijām darbam nepieciešamo informāciju, kas saistīta ar konkrēta gadījuma risināšanu.

31. Veidot darba grupas saskaņā ar darbības mērķiem un uzdevumiem, iesaistot atbilstošus speciālistus no valsts, pašvaldības, nevalstiskajām organizācijām un interešu grupām.

32. Tiesību aktos minētajos gadījumos pieprasīt un bez maksas saņemt nepieciešamo informāciju sadarbības vienības uzdevumu izpildei no valsts un pašvaldību iestādēm un nevalstiskajām organizācijām.

33. Iesniegt priekšlikumus pašvaldību un valsts institūcijām bērnu tiesību aizsardzības pasākumu īstenošanai un sociālās atstumtības mazināšanai.

**VII. Sadarbības vienības locekļu pienākumi**

34. Ierasties uz Sadarbības vienības sēdēm.

35. Ievērot valstī noteiktos tiesību aktus.

**VII. Sadarbības vienības tiesības**

36. Savas kompetences ietvaros konsultēt un sniegt atbalstu Pašvaldības speciālistiem bērnu tiesību aizsardzības jomā.

37. Iesniegt valsts vai Pašvaldības atbildīgajām institūcijām priekšlikumus bērnu tiesību aizsardzības jomā un sociālās atstumtības mazināšanai.

Jelgavas novada domes priekšsēdētājs Z.Caune